Жалба, подадена на 23 септември 2021 г. от Ryanair DAC, Laudamotion GmbH срещу решението, постановено от Общия съд (десети разширен състав) на 14 юли 2021 г. по дело T-677/20, Ryanair и Laudamotion/Комисия (Austrian Airlines; Covid-19)
(Дело C-591/21 P)
Език на производството: английски
Страни
Жалбоподатели: Ryanair DAC, Laudamotion GmbH (представители: V. Blanc, E. Vahida и F.-C. Laprévote, avocats, D. Pérez de Lamo и S. Rating, abogados, I.-G. Metaxas-Maranghidis, dikigoros)
Други страни в производството: Европейска комисия, Федерална република Германия, Република Австрия, Austrian Airlines AG
Искания на жалбоподателя
Жалбоподателите искат от Съда:
да отмени обжалваното решение,
на основание членове 263 ДФЕС и 264 ДФЕС да обяви за недействително Решение C(2020) 4684 окончателен на Комисията от 6 юли 2020 г. относно държавна помощ SA.57539 (2020/N) – Австрия – COVID-19 — Помощ за Austrian Airlines,
да осъди Комисията да понесе направените от нея и от Ryanair съдебни разноски, а встъпилите страни в първоинстанционното производство и в настоящото производство по обжалване (ако има такива) да понесат направените от тях съдебни разноски.
Алтернативно:
да отмени обжалваното решение,
да върне делото на Общия съд за ново разглеждане,
да не се произнася по съдебните разноски в първоинстанционното производство и в производството по обжалване.
Основания и основни доводи
В подкрепа на жалбата си жалбоподателите излагат седем основания.
Първо основание: Общият съд допуснал грешка при прилагане на правото и явно изопачил фактите, като отхвърлил твърдението на жалбоподателите, че Комисията не е упражнила контрол върху евентуалното „преливане“ на помощи към или от Lufthansa.
Второ основание: Общият съд допуснал грешка при прилагане на правото, като отхвърлил твърдението на жалбоподателите, че Комисията е нарушила изискването помощта по член 107, параграф 2, буква б) ДФЕС да не компенсира претърпените само от една жертва вреди.
Трето основание: Общият съд допуснал грешка при прилагане на правото, като отхвърлил твърдението на жалбоподателите, че принципът на недопускане на дискриминация е неоснователно нарушен.
Четвърто основание: Общият съд допуснал грешка при прилагане на правото и явно изопачил фактите, като отхвърлил твърдението на жалбоподателите за нарушение на свободата на установяване и на свободното предоставяне на услуги.
Пето основание: Общият съд допуснал грешка при прилагане на правото и явно изопачил фактите по отношение на член 107, параграф 2, буква б) ДФЕС и на принципа на пропорционалност във връзка с вредите, които пандемията от COVID-19 причинила на Austrian Airlines.
Шесто основание: Общият съд допуснал грешка при прилагане на правото и явно изопачил фактите във връзка с липсата на официална процедура по разследване.
Седмо основание: Общият съд допуснал грешка при прилагане на правото и явно изопачил фактите във връзка с липсата на мотиви от страна на Комисията.
____________